Broj: 711-I-1991-P-270-20/21-02-17

Zagreb, 15. listopada 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnika Davida Sopte, predsjednika Uprave Jadrolinije,** na 145. sjednici, održanoj dana 15. listopada 2021., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Davida Sopte, predsjednika Uprave Jadrolinije, zbog moguće povrede članka 7. točke d) ZSSI-a, koja proizlazi iz primanja dodatnih naknada uz primanje plaće za obnašanje navedene dužnosti, i to:**

**- 1. prosinca 2017. i 3. prosinca 2018. u iznosu od po 600,00 kn dara djetetu do 15 godina starosti,**

**- 19. prosinca 2017. u iznosu od 1.000,00 kn, 31. srpnja 2018. u iznosu od 1.500,00 kn te 4. prosinca 2019. u iznosu od 2.000,00 kn prigodne nagrade, do propisanog iznosa (božićnice i dr.), te**

**- 20. prosinca 2018. u iznosu od 2.000,00 kn, 16. travnja 2019. u iznosu od 1.000,00 kn, 19. srpnja 2019. u iznosu od 2.000,00 kn, 4. listopada 2019. u iznosu od 1.500,00 kn i u iznosu 14. kolovoza 2020. od 1.500,00 kn nagrade za radne rezultate (dodatna plaća uz mjesečnu plaću radnika).**

1. **Pokreće se postupak za odlučivanje o sukobu interesa protiv dužnosnika Davida Sopte, predsjednika Uprave Jadrolinije, zbog moguće povrede članka 14. stavka 5. ZSSI-a, koja proizlazi iz primanja naknade za obavljanje funkcije člana Nadzornog odbora Turističke zajednice Primorsko-goranske županije za vrijeme obnašanja navedene dužnosti u iznosu od 2.800,00 kn dana 12. prosinca 2018. te po 1.400,00 kn dana 4. ožujka 2019., 4. listopada 2019., 3. prosinca 2019. i 19. ožujka 2020.**
2. **Poziva se dužnosnik David Sopta da u roku od 15 dana od dana primitka ove odluke dostave Povjerenstvu očitovanje na razloge pokretanja ovog postupka iz točaka I. i II. izreke te na ostale navode iz obrazloženja ove odluke.**

Obrazloženje

Povjerenstvo je pod brojem 711-U-4251-P-270/20-01-3 dana 23. studenoga 2020. po službenoj dužnosti otvorilo predmet koji se vodi protiv dužnosnika Davida Sopte, predsjednika Uprave Jadrolinije.

Naime, uvidom u podatke kojima raspolaže Porezna uprava, utvrđeno je da je dužnosnik od Jadrolinije u 2017. dana 1. prosinca 2017. primio iznos od 600,00 kn na ime dara djetetu do 15 godina starosti te 19. prosinca 2017. iznos od 1.000,00 kn na ime prigodne nagrade, do propisanog iznosa (božićnice i dr.), u 2018. dana 31. srpnja 2018. iznos od 1.500,00 kn na ime prigodne nagrade, do propisanog iznosa (božićnice i dr.), 3. prosinca 2018. iznos od 600,00 kn na ime dara djetetu do 15 godina starosti, te 20. prosinca 2018. iznos od 2.000,00 kn na ime nagrade za radne rezultate (dodatna plaća uz mjesečnu plaću radnika), u 2019. dana 16. travnja 2019. iznose od 1.000,00 kn, 19. srpnja 2019. od 2.000,00 kn i 4. listopada 2019. od 1.500,00 kn na ime nagrade za radne rezultate (dodatna plaća uz mjesečnu plaću radnika) te 4. prosinca 2019. iznos od 2.000,00 kn na ime prigodne nagrade, do propisanog iznosa (božićnice i dr.), i u 2020. dana 14. kolovoza 2020. iznos od 1.500,00 kn na ime nagrade za radne rezultate (dodatna plaća uz mjesečnu plaću radnika).

Također, uvidom u podatke Porezne uprave, utvrđeno je da je dužnosnik od Turističke zajednice Primorsko-goranske županije dana 12. prosinca 2018. primio iznos od 2.800,00 kn, te dana 4. ožujka 2019., 4. listopada 2019., 3. prosinca 2019. i 19. ožujka 2020. primio iznos od po 1.400,00 kn na ime primitaka po osnovi djelovanja članova skupštine i nadzornog odbora trgovačkog društva, upravnih vijeća i članova povjerenstava i odbora.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik David Sopta obnaša dužnost predsjednika Uprave Jadrolinije u mandatu 11. rujna 2017. – 11. rujna 2021. te od 11. rujna 2021. pa nadalje.

Uvidom u podatke sudskog registra nadležnog Trgovačkog suda u Rijeci, utvrđeno je da je pod matičnim brojem subjekta 040036881, upisana Jadrolinija, društvo za linijski promet, prijevoz putnika i tereta, u kojem David Sopta obnaša dužnost predsjednika Uprave, koje je društvo osnovano Zakonom o Jadroliniji, Rijeka („Narodne novine“, broj 11/96. i 33/06.), na koje se, sukladno članku 1. stavku 2. tog Zakona, primjenjuju propisi koji vrijede za društva sa ograničenom odgovornošću.

Člankom 3. stavkom 1. podstavkom 37. ZSSI-a propisano je da su predsjednik i članovi uprava trgovačkih društava u većinskom državnom vlasništvu dužnosnici u smislu odredbi navedenoga Zakona, stoga je dužnosnik David Sopta povodom obnašanja dužnosti predsjednika Uprave Jadrolinije obvezan postupati sukladno odredbama ZSSI-a.

Navedeni dužnosnik je u izvješćima koja je podnosio Povjerenstvu navodio da dužnost predsjednika Uprave Jadrolinije obnaša profesionalno uz primanje plaće te da za vrijeme obnašanja navedene dužnosti obavlja funkciju člana Nadzornog odbora Turističke zajednice Primorsko-goranske županije, za što godišnje prima iznos od 4.200,00 kn.

Člankom 4. stavkom 4. ZSSI-a propisano je da se poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 7. točkom d) ZSSI-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 4. Zakona o turističkim zajednicama i promicanju hrvatskog turizma („Narodne novine“ broj 52/19. i 42/20.) propisano je da su turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Sukladno članku 7. stavku 1. navedenog Zakona, turistička zajednica svojstvo pravne osobe stječe danom upisa u Upisnik turističkih zajednica, a gubi brisanjem iz Upisnika, kojeg vodi ministarstvo nadležno za turizam.

Nadalje, člankom 10. istog Zakona propisano je da se djelovanje turističkih zajednica temelji na načelu opće korisnosti te da turistička zajednica ne smije obavljati gospodarske djelatnosti, osim iznimno gospodarskih djelatnosti navedenih u članku 10. stavku 3. tog Zakona (organiziranje manifestacija i stručnih skupova, upravljanje javnom turističkom infrastrukturom), a tijela turističke zajednice, sukladno članku 13. Zakona, su skupština, turističko vijeće i predsjednik turističke zajednice.

Obvezatni članovi turističke zajednice, prema odredbi članka 29. stavka 1. predmetnog Zakona, su sve pravne i fizičke osobe koje na području za koje se osniva turistička zajednica imaju sjedište ili podružnicu, pogon, objekt u kojem se pružaju usluge i slično ili prebivalište i koje trajno ili sezonski ostvaruju prihod pružanjem ugostiteljskih usluga i usluga u turizmu ili obavljaju djelatnost koja ima korist od turizma odnosno na čije prihode turizam ima utjecaj.

Odredbama ranijeg Zakona o turističkim zajednicama i promicanju hrvatskog turizma („Narodne novine“ broj 152/08.) bila je propisano da je nadzorni odbor tijelo turističke zajednice koje nadzire vođenje poslova turističke zajednice, materijalno i financijsko poslovanje i raspolaganje sredstvima turističke zajednice i podružnica te izvršenje i provedbu programa rada i financijskog plana turističke zajednice te da se djelovanje turističkih zajednica temelji na načelu opće korisnosti.

Skupština Turističke zajednice Primorsko-goranske županije, uz prethodnu suglasnost Ministarstva turizma i sporta, na sjednici održanoj 15. listopada 2020. donijela je Statut kojim je u članku 69. stavku 3. propisano da do konstituiranja novih tijela turističke zajednice županije u skladu s tim Statutom, dosadašnja tijela nastavljaju s radom.

Člankom 7. točkom d) ZSSI-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti. Obzirom da su dar za djecu, prigodne nagrade i stimulativne nagrade za ostvarene rezultate dodatne naknade, njihov primitak suprotan je navedenoj zakonskoj odredbi.

Imajući u vidu da iz prikupljenih podataka i dokumentacije proizlazi da su dužnosniku Davidu Sopti istovremeno uz primanje plaće za obnašanje dužnosti predsjednika Uprave Jadrolinije u razdoblju od 2017. do 2020. isplaćivani sljedeći iznosi, i to 1. prosinca 2017. i 3. prosinca 2018. iznos od po 600,00 kn na dara djetetu do 15 godina starosti, 19. prosinca 2017. iznos od 1.000,00 kn, 31. srpnja 2018. od 1.500,00 kn te 4. prosinca 2019. od 2.000,00 kn na imeprigodne nagrade, do propisanog iznosa (božićnice i dr.) te 20. prosinca 2018. iznos od 2.000,00 kn, 16. travnja 2019. od 1.000,00 kn, 19. srpnja 2019. od 2.000,00 kn, 4. listopada 2019. od 1.500,00 kn i 14. kolovoza 2020. iznos od 1.500,00 kn na ime nagrade za radne rezultate (dodatna plaća uz mjesečnu plaću radnika), što predstavlja primanje dodatnih naknada za poslove obnašanja javnih dužnosti, proizlazi da je u postupanju dužnosnika došlo do moguće povrede članka 7. točke d) ZSSI-a.

U odnosu na obavljanje funkcije u Nadzornom odboru Turističke zajednice Primorsko-goranske županije, uzimajući u obzir da turistička zajednice djeluje po načelu opće korisnosti i da se ne osniva radi obavljanja gospodarskih djelatnosti, već radi promicanja i razvoja turizma, zbog čega okuplja predstavnike javne vlasti područja za koje se osniva te pravne i fizičke osobe koje obavljaju turističku djelatnost, kao i da se ne upisuje u sudski registar trgovačkih sudova, već u poseban upisnik koji vodi Ministarstvo turizma i sporta, Povjerenstvo zaključuje da je turistička zajednica neprofitna pravna osoba koja se osniva posebnim zakonom.

Turistička zajednica može iznimno obavljati pojedine gospodarske djelatnosti te sklapati pravne poslove u tu svrhu, zbog čega se istu može smatrati poslovnim subjektom u smislu odredbi ZSSI-a.

Obzirom da je dužnosnicima temeljem odredbe članka 14. stavka 1. ZSSI-a zabranjeno članstvo u nadzornom odboru trgovačkog društva, ali ne i neprofitne pravne osobe, kao i da je zabranjeno obavljanje poslova upravljanja poslovnim subjektom, što ovdje nije slučaj, jer se radi o obavljanju nadzornih funkcija, a ne o izvršavanju upravljačkih ovlasti, dužnosnik može obavljati funkciju člana Nadzornog odbora Turističke zajednice Primorsko-goranske županije.

Iako turistička zajednica nije udruga, Povjerenstvo je dopuštenost primitka naknade dužnosnika za obavljanje funkcije člana nadzornog odbora turističke zajednice istodobno s obnašanjem javne dužnosti razmatralo u okviru odredbe članka 14. stavka 5. ZSSI-a, kojom je propisana mogućnost članstva dužnosnika u upravnim i nadzornim tijelima udruga i zaklada, kao neprofitnih pravnih osoba, ali i zabrana primitka naknade za obavljanje ove funkcije, osim naknade putnih i drugih opravdanih troškova.

Navedeno je slučaj i u situaciji kada dužnosnik, sukladno članku 14. stavku 2. ZSSI-a, iznimno može biti član upravnog vijeća ustanove, pravne osobe koja se također ne osniva radi ostvarivanja dobiti, već je eventualno ostvarenu dobit dužna upotrijebiti za unapređenje djelatnosti ustanove, obzirom da i za ovo članstvo dužnosnik nema pravo na naknadu, osim prava na naknadu putnih i drugih opravdanih troškova.

Iz navedenog proizlazi da dužnosnik ne može primati naknadu za obavljanje funkcije člana Nadzornog odbora Turističke zajednice Primorsko-goranske županije, jer je to suprotno odredbi članka 14. stavka 5. ZSSI-a.

Obzirom da je utvrđeno kako je dužnosnik za vrijeme obnašanja dužnosti predsjednika Uprave Jadrolinije za obavljanje funkcije člana Nadzornog odbora Turističke zajednice Primorsko-goranske županije dana 12. prosinca 2018. primio iznos od 2.800,00 kn te dana 4. ožujka 2019., 4. listopada 2019., 3. prosinca 2019. i 19. ožujka 2020. iznos od po 1.400,00 kn, proizlazi moguća povreda članka 14. stavka 5. ZSSI-a.

Sukladno članku 39. stavku 3. ZSSI-a, poziva se dužnosnik David Sopta da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka pod točkom I. i II. izreke, kao i na ostale navode iz obrazloženja odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik David Sopta, elektroničkom dostavom
2. Objava na internetskoj stranici Povjerenstva
3. Pismohrana